Eskom se groepstesourier bedankAndre Frank Pillay, Eskom se groeptesourier, by die Zondo-kommissie van ondersoek na staatskaping. (Foto: Itumeleng English/ANA) André Pillay, Eskom se groepstesourier, het bedank en sal die kragreus einde Augustus verlaat. Eskom het in ŉ verklaring gesê Pillay werk sedert 2011 vir Eskom toe hy as senior bestuurder in die tesourie-afdeling aangestel is. Hy is in September 2016 tot groepstesourier bevorder. “André se bydrae tot die suksesvolle uitvoering van die Eskom-tesourie se mandaat was onmeetbaar en ons waardeer die rol wat hy gespeel het om te verseker dat Eskom se finansieringsplanne jaarliks suksesvol uitgevoer is.” Volgens Eskom is hy bewus van die sleutelrol wat die groepstesourier speel en het hy Pillay daarom versoek om vir die volgende twee maande in sy pos aan te bly tot dit gevul is en hy aan sy opvolger kan oorgee. “André se plaasvervanger sal mettertyd aangekondig word. Ons glo die tesourie se bedrywighede sal met gemak voortgaan danksy die ondersteuning van die huidige leierskap,” het Calib Cassim, Eskom se finansiële hoof, gesê. Pillay het in Maart vanjaar voor die kommissie van ondersoek na staatskaping getuig hoe Eskom sy eie prosedures oortree het toe die kragvoorsiener ŉ ongevraagde kapitaalfinansieringsvoorstel van R25 miljard met ŉ Chinese konsortium onderteken het. Eskom het in 2015 ŉ twyfelagtige ooreenkoms met die Chinese Huarong Asset Management aangegaan. Die maatskappy het die sukkelende kragvoorsiener genader met ŉ voorstel om $1,5 miljard (ongeveer R25 miljard) aan Eskom te voorsien sodat hy nuwe kragstasies kan bou of oues kan opknap. Volgens Pillay het Eskom ingestem tot die ongevraagde voorstel om kapitaalprojekte te finansier, hoewel die bepalings daarvan verkeerd was. Hy het aan die kommissie gesê Eskom het sy eie reëls en prosedures geïgnoreer en die ooreenkoms deurgedruk, selfs nadat die kragvoorsiener besef het Huarong sou nie sy beloftes kon nakom nie.